V edícii Makropulos vychádza už v treťom, rozšírenom a prepracovanom vydaní v roku 2005 populárne spracované dielo Dr. F. Koukolíka z 3. lekárskej fakulty Karlovej univerzity v Prahe. Dr. Koukolík je známym popularizátorom vedy a celý rad jeho publikácií našiel veľké rozšírenie v širokej vrstve lekárov i nelekárov.
V publikácii »Mozek a jeho duše« sa zaoberá otázkami poznania, vnímania, pamäti, reči a jazyka, venuje pozornosť motorike a lateralite, zaoberá sa jednotlivými aspektami ľudského mozgu - vedomím, citovým mozgom, sociálnym mozgom a kognitívnymi schopnosťami. Záver publikácie tvorí prehľad literatúry, skratky a niekoľko poznámok.
Krátky životopis autora, ktorý je patológom so zameraním na neuropatológiu ukončuje túto dobre napísanú, zaujímavú a informujúcu publikáciu, ktorá iste nájde veľké rozšírenie u každého, kto má záujem o ľudský mozog a jeho aktivity a funkcie.
Veľkým oživením sú jednoznačne ilustrácie a kresby známeho českého karikaturistu Vladimíra Renčína, ktoré vytvárajú určitý rámec celého diela. Jednotlivé kapitoly sú doplnené celým radom ilustrácií, obrázkov a kresieb, ktoré zvýrazňujú odborný text Koukolíkovej knihy.
Dielo Dr. Koukolíka je prínosom nielen pre odbornú verejnosť, ale aj pre každého, kto má záujem o otázky mozgu a duše a nie je špecialistom - lekárom. Technické a polygrafické vybavenie publikácie zodpovedá štandardu pražského vydavateľstva Galén.